
Жаппай тәртіпсіздіктерді ұйымдастыру әрекеттері топ құру тәртіпсіздікке қатысушылар арасында міндеттерді бөлу белгілерімен сипатталады және бұл әрекеттер тікелей ниетпен жүзеге асырылады.

Маңғыстау облысы Ақтау қалалық сотының 2012 жылғы 21 мамырдағы үкімімен, Б., бұрын сотталмаған: ҚК-нің 299-бабының 1-бөлігімен 2 жылға бас бостандығынан айыруға, 241-бабының 1-бөлігімен 5 жылға бас бостандығынан айыруға, 58-бабының 3-бөлігімен түпкілікті 5 жылға бас бостандығынан айыруға, жазасын жалпы тәртіптегі түзеу колониясында өтеуге сотталған. Е., бұрын сотталмаған: ҚК-нің 299-бабының 1-бөлігімен 2 жылға бас бостандығынан айыруға, 241-бабының 1-бөлігімен 5 жылға бас бостандығынан айыруға, 58-бабының 3-бөлігімен түпкілікті 5 жылға бас бостандығынан айыруға, жазасын түзеу колониясының жалпы тәртібінде өтеуге сотталған. Сондай-ақ осы үкіммен сотталған: Д., А., К., Қ., Н., Е., Ж., Р. және ақталған Ө. жөнінде үкімге өтініш немесе наразылық келтірілмеген. Сот үкімімен Б. мен Е. көлік құралдарын, белгі беру құралдарын зақымдау, өзге де тәсілмен жарамсыз күйге келтіру, сол сияқты көлік коммуникацияларына тосқауыл қою арқылы көлік байланысының қалыпты жұмысын бұзу, темір жол мекемелеріне ірі көлемде залал келтіру және күш қолданумен, өртеумен, бұзумен ұштасқан жаппай тәртіпсіздікті ұйымдастыру қылмыстарын жасағандары үшін кінәлі деп танылған.
 Сотталғандардан талапкерлер: «Жолаушылар тасымалы» АҚ-ның пайдасына 14 021 750 теңге; «Маңғыстау жол бөлімшесі» АҚ-ның пайдасына 2 534 930 теңге ортақ жауапкершілікпен өндірілген; 165 567 теңге баж салығы және сараптамалар бойынша 116 349 теңге сот шығындары мемлекет кірісіне үлестік жауапкершілікпен өндірілген. Үкімнің азаматтық талаптар бөлігін ерікті түрде орындау үшін бір ай мерзім белгіленген. Маңғыстау облыстық соты апелляциялық сот алқасының қаулысымен үкім өзгеріссіз қалдырылған, кассациялық сот алқасы бірінші сатыдағы сот үкімі мен апелляциялық сот алқасының қаулысын өзгеріссіз қалдырған. Сотталғандардың қорғаушысы сот қаулыларымен келіспей, Жоғарғы Соттың қадағалау сот алқасына өтініш берген. Ол өтінішінде Б. мен Е. жиналған адамдарға, полиция қызметкерлеріне мәселені бейбіт шешу, қантөгісті болдырмау туралы айтып, адамдарды тыныштыққа шақырғанын және күш қолдану, тәртіпсіздік жасау жөнінде сөз қозғамағандарын көрсетіп, сот үкімі біржақты, айыптау бағытында ғана жүргізілді, шешім әділ емес, сотталғандардың әрекеттерінде қылмыс құрамы жоқ деген негізбен оларды ақтауды, қылмыстық істі өндірістен қысқартуды сұраған.
 Қоғамдық қорғаушы Қ. өтінішінде баласы Б. қылмыстық әрекеттер жасалған жерге етқызулықпен барғанын, оның 2-топтағы мүгедек екенін және асырауында 5 баласы барын, тағайындалған жаза сотталғанның жеке басына сай келмейді деп санайтынын айтып, сот қаулыларын өзгертуді, сотталған Б.-ның жазасын жеңілдетіп, ҚК-нің 53-бабын қолдану арқылы шартты жаза тағайындауды сұраған. Қадағалау сот алқасы прокурордың сотталғандарға қатысты сот қаулыларын өзгеріссіз қалдырып, өтініштерді қанағаттандырудан бас тартуды сұраған пікірін, өтініштерді қолдаған қорғаушы мен қоғамдық қорғаушының уәждерін тыңдап, іс материалдарын зерттеп, өтініштерді ішінара қанағаттандырды. ҚІЖК-нің 24-бабына сәйкес, іс жүргізу органдары істі дұрыс шешуге қажетті және жеткілікті мән-жайларды жан-жақты, толық және объективті зерттеу үшін заңда көзделген барлық шараларды қолдануға міндетті. Сотталған Б., М. және А.-ға үкімет өкілдерінің заңды талаптарына бағынбауға шақырып, жаппай тәртіпсіздікті ұйымдастырды деген айып тағылған, алайда, тағылған айып іс бойынша анықталған нақты деректерге қайшы. Атап айтқанда, ҚК-нің 241-бабының 1-бөлігінде қарастырылған қылмыс құрамы болуы үшін кінәлілердің ұйымдастыру әрекеттері осы кодексте көрсетілген топ құру, жаппай тәртіпсіздікке қатысушылардың арасындағы міндеттерді бөлу белгілерімен сипатталуы қажет және бұл әрекеттер жаппай тәртіпсіздіктер жасау ниетімен жүзеге асырылуға тиіс. 
Іс бойынша жинақталған деректерге қарағанда, 2011 жылғы 17 желтоқсанда Шетпе селосында бір топ адам, олардың ішінде Б., М., А. бар, 16 желтоқсанда Жаңаөзен қаласында орын алған оқиғаға байланысты наразылық білдіру үшін темір жол вокзалының жанына жиналған. Вокзалға әркім өз бетінше барған, яғни олар жаппай тәртіпсіздікті жоспарлап, топ құрды, оған қатысушылардың арасында міндеттерді бөлді, кімнің немен қарулануын белгіледі, өкімет өкіліне қарулы қарсылық көрсету үшін топты біріктіруге немесе оны басқаруға бағытталған басқа да әрекеттерді алдын-ала қарастырды деуге жеткілікті негіз жоқ және үкім бойынша оларға аталған әрекеттерді жасағандары үшін айып тағылмаған.Демек, Б. мен М.-ның жаппай тәртіпсіздікті ұйымдастырды деген айыпты мойындамай, алдын-ала ештеңе білмегендері, тек Жаңаөзенде болған оқиғаға байланысты халық жиналып жатқанын естіп, топқа еріп темір жол вокзалының жанына барғандары, жаппай тәртіпсіздікті ұйымдастыруға қатыспағандары туралы уәждерін теріске шығаратын дәлелдер табылмаған. Басты сот талқылауында сотталған Б. көшеде жиналған топ адамдарға еріп темір жол вокзалына барғанын, жиналған адамдарды танымайтынын, вокзал басына әскери киім киген адамдар, аудан әкімі келгеннен кейін оқиғаның арты ұшығып кетер деп үйіне кетіп қалғанын, тәртіпсіздік әрекеттерді кімнің ұйымдастырғанын білмейтінін көрсеткен. Басты сот талқылауында сотталған М.-да осыған ұқсас жауап берген.
 Алайда сот үкімінде көрсетілген жәбірленушілер мен куәлардың жауаптары сотталғандардың жауаптарына сәйкес келмейді. Атап айтқанда, бірнеше куә Б. мен А.-ның қолдарында тас, бөтелке болғандарын, басқалармен бірге олардың осы заттарды полиция қызметкерлеріне қарай лақтырғандарын, бірақ кімнің лақтырған тасы мен бөтелкелері кімге тигендерін нақты айта алмайтындарын көрсеткен. Жәбірленуші Л. басты сот талқылауында вокзал басына жиналған топтың ішінде көзге түсіп жүрген екі адамды сотталушылардың арасынан танып тұрғанын (Б. мен А.), Б.-ның «жігіттер, оқ атпаңдар, бәріміз де қазақпыз ғой, қойсаңдаршы,» - деп айтқанын естігенін, бір кезде ойламаған жерден жиналған топ жақтан тастар, бөтелкелер лақтырылғанын, сол уақытта өзінің бетіне тас тиіп жарақат алғанын, ол жерде қару қолдану туралы ешкімнің бұйрық бермегенін, өмірі мен денсаулығына қауіп төнген соң, Ережеге сәйкес, аспанға қарай үш рет ескерту ретінде оқ атқанын, тас лақтырған адамдарды танымайтынын, ешкімге талабы жоқтығын айтқан.
 Жәбірленушілер Н., К., А., М., Т., Д. осыған сәйкес келетін жауаптар беріп, оқиға кезінде жан-жақтан тастар, бөтелкелер лақтырылғанда жеңіл дене жарақаттарын алғандарын, сотталушыларды танымайтындарын, өздеріне кімнің тастары тигенін білмейтіндерін, ешкімге талаптары жоқ екенін көрсеткен. Жоғарыда көрсетілген мән-жайлардың негізінде, сотталған Б. мен М.ға қатысты сот үкімі мен апелляциялық және кассациялық сот алқаларының қаулылары өзгертілуге, сотталған Б.-ның қылмыстық әрекеті ҚК-нің 241бабының 2-бөлігімен, сотталған М.-ның қылмыстық әрекеті ҚК-нің 241бабының 3-бөлігімен қайта саралануға жатады, себебі, олардың әрекеттерінде ауызекі түрде өкімет өкілдеріне бағынбауға шақырғаннан басқа, тікелей күш қолдану болмағаны анықталған. ҚІЖК-нің 467-бабының 12-бөлігінің талабына сәйкес, сот үкімінің заңдылығын, негізділігін және әділдігін істі қарайтын сот толық көлемде тексереді. Өтініште көрсетілмеген негіздер бойынша, сондай-ақ өздері жөнінде өтініш берілмеген басқа сотталған адамдарға қатысты өзгерістер енгізуге, егер бұл ретте сотталған адамдардың жағдайы нашарламайтын болса, өзі жөнінде өтініш берілген сотталған адаммен бірге қатысып жасалған қылмыстың саралануын өзгерткен кезде жол берілетіні көрсетілген. Осыған орай, аталған үкіммен ҚК-нің 299-бабының 1-бөлігімен 3 жылға бас бостандығынан айыруға, 241-бабының 1-бөлігімен 7 жылға бас бостандығынан айыруға, 58-бабының 3-бөлігімен түпкілікті 7 жылға бас бостандығынан айыруға, жазасын түзеу колониясының қатаң режимінде өтеуге сотталған А.-ның да қылмыстық әрекеті ҚК-нің 241-бабының 2-бөлігімен қайта саралануға жатады. Сотталған Б. мен М.-ға жаза тағайындағанда олардың бірінші рет сотталып отырғандары, отбасының жағдайлары, жағымды мінездемелері жауаптылығын жеңілдететін мән-жайлар ретінде, ал А.-ның бұрын сотталғаны жауаптылығын ауырлататын жәй деп ескерілуге жатады.
[bookmark: _GoBack] Қадағалау сот алқасы Б., М., А. жөніндегі сот актілерін өзгертіп, сотталған Б.-ның қылмыстық әрекетін ҚК-нің 241-бабының 2-бөлігімен қайта саралап, оған 3 жыл бас бостандығынан айыру жазасын тағайындады, сот қаулыларының оны ҚК-нің 299-бабының 1-бөлігімен соттаған бөлігін өзгеріссіз қалдырып, ҚК-нің 58-бабының 3-бөлігінің негізінде түпкілікті 3 жыл бас бостандығынан айыру жазасын тағайындады. Сотталған А.-ның қылмыстық әрекетін ҚК-нің 241-бабының 2-бөлігімен қайта саралап, оған 4 жыл бас бостандығынан айыру жазасын тағайындады, сот қаулыларының оны ҚК-нің 299- бабының 1-бөлігімен соттаған бөлігін өзгеріссіз қалдырып, ҚК-нің 58-бабының 3-бөлігінің негізінде түпкілікті 4 жыл бас бостандығынан айыру жазасын тағайындады; Сотталған Е.-нің қылмыстық әрекетін ҚК-нің 241-бабының 3-бөлігімен қайта саралап, оған 3 жыл бас бостандығынан айыру жазасын тағайындады, сот қаулыларының оны ҚК-нің 299-бабының 1-бөлігімен соттаған бөлігін өзгеріссіз қалдырып, ҚК-нің 58-бабының 2-бөлігінің негізінде түпкілікті 3 жыл бас бостандығынан айыру жазасын тағайындады, 2011 жылғы 28 желтоқсандағы «Қазақстан Республикасы мемлекеттік тәуелсіздігінің жиырма жылдығына байланысты рақымшылық жасау туралы» Заңының 4-бабын қолданып, сотталған Е.-ні жазаны өтеуден және қамаудан босатты.

